# Әсгать Сәфәргалин

Әсгать Сәфәргалин, Әсгать Газизулла улы Сәфәргалин (Сафаргалин Асхат Газизулинович, 1922 елның 8 августы, РСФСР, Татарстан АССР, Минзәлә кантоны, Семиостров волосте, Иске Кормаш – 1975 елның 26 августы, СССР, Украина ССР, Харьков өлкәсе, Харьков) ― Бөек Ватан сугышында катнашкан рәссам. 1958 елдан СССР Рәссамнар берлеге әгъзасы. Харьков өлкәсе рәссамнары берлеге җитәкчесе. Өлкә комсосомол оешмасының Советлар Союзы Герое Александр Зубарев исемендәге премиясе лауреаты, Украина ССР атказанган сәнгать эшлеклесе (1968). Рәссамнар Васил Маликов (1924―1984) һәм Зилфәт Басыйровның (1927―2000) авылдашы.

# Әсгать Сәфәргалин
## «Безнең авыл»

Безнең авыл иң матуры дисәм, Үпкәләмәс микән башкалар? Беренче кат безгә килгән һәркем
Үз җанына тиңдәш ямь табар. Карашларын биһуш итеп, шул ямь
Өч рәссамны бүләк иткән безгә...
Фәйрүзә Мөслимова
1922 елның 8 августында Татарстан АССР Минзәлә кантоны Семиостров волосте (хәзерге Актаныш районы Иске Кормаш авыл җирлеге) Иске Кормаш авылында туган. Бабасы Рәхмәтулла ит сату белән, әтисе Газизулла авыллардан икенче чимал, йомырка җыйнап, байларга тапшыру, вак-төяк сату белән шөгыльләнгән. Хуҗалыкларны күмәкләштерү башлангач, икесен дә авылдан сөргәннәр.
Рәсем ясарга абыйсы Әхәттән (1904―1995; 1944 елдан Иске Байсарда укытучы булып эшләгән) өйрәнгән. Беренче рәсемнәре «Яшь ленинчы» газетасында, «Пионер каләме» журналында басылган. 1938 елда Казан сәнгать училищесына укырга кергән, әмма аны 1947 елда гына тәмамлый алган. Дүртенче курста укыганда, сугышка алына. Яуларның берсендә, камалышка эләккәч, командирын соңгы сулышына кадәр җилкәсендә алып кайта. Әсирлеккә эләгеп, аннан качкан, 19 көннән совет гаскәриләре ягына чыга алган. Госпитальдә бераз дәвалангач, яңадан фронтка китә.
Казан сәнгать училищесын тәмамлагач, Украинага китә. 1953 елда Харьков сәнгать институтын (хәзерге И. П. Котляревский исемендәге Харьков милли сәнгатьләр университеты) тәмамлый (1951 елда әлеге вузны якташы Мәснәви Хәертдинов тәмамлаган булган; остазлары А. Кокель, П. Котов, М. Рыбальченко, Л. Чернов). Диплом эше – «Икмәкләр өлгерде» картинасы. Харьковта төпләнеп, 22 ел иҗат итә. Харьков өлкәсе рәссамнары берлеге җитәкчесе итеп сайлана.

# Әсгать Сәфәргалин
## Иҗаты

1953 елдан республика, Бөтенсоюз һәм чит ил сәнгать күргәзмәләрендә катнашучы. Шәхси күргәзмәләре: Харьков (1954, 1977). Картиналары белән Алмания, Болгария, Кипр, Япония һ.б. илләрнең сәнгать сөючеләре танышкан. Нәкышче рәссам. Станок рәсеме өлкәсендә эшли. Жанр картиналары остасы. Әсәрләрендә тормыш, гади көнкүреш шатлыклары, якты киләчәккә омтылыш күрсәтелә. Майлы буяу белән яза. Әсәрләре Украинаның милли сәнгать музеенда, Харьков, Львов, Донецк, Севастополь, Запорожье һ. б. сәнгать һәм туган якны өйрәнү музейларында, Украина, Алмания, Япония, Канада, Италия һәм башка илләрнең галерея һәм шәхси коллекцияләрендә тәкъдим ителгән.

# Әсгать Сәфәргалин
## Иҗаты
### Төп картиналары

«Каникуллар» (1954), «Яфрак» (1957), «Дуңгыз караучылар» (1960), «Студент язы» (1961), «Уңыш» (1962), «Шәфкать туташы» (1965), «Ахирәтләр» (1966), «Май яңгыры» (1967), «Кое буенда» (1967), «Хезмәт семестры» (1968), «Уңдырышлы җир» (1968), «Җигегез, егетләр, атларны» (1970), «Язгы сулар» (1971), «Савымчылар» (1971), «Яшьлек» (1973), «Җир чәчәк ата» (1974), «Авыл хезмәтчәннәре» (1975) һ.б.

# Әсгать Сәфәргалин
## Бүләкләре, мактаулы исемнәре

* Харьков өлкәсе комсосомол оешмасының Советлар Союзы Герое Александр Зубарев исемендәге премиясе
* 1968 ― Украина ССР атказанган сәнгать эшлеклесе

# Әсгать Сәфәргалин
## Хәтер

* Актанышта бюсты куелган.
* Актаныш районы туган як музеенда (директоры Мирсил Әһлетдинов) рәссам иҗатына багышлап күргәзмә оештырылган.
* 2023 елның декабрендә туган авылы Иске Кормаш мәдәният йортында «Өч рәссамлы авыл» кичәсе уздырылган.